Súradnice: 48°08′49″S 17°07′31″V﻿ / ﻿48,146931°S 17,12518°V﻿ / 48.146931; 17.12518

**Všeobecná úverová banka, a.s.** (skrátene **VÚB, a.s.**, v bežnom používaní **VÚB Banka** alebo **VÚB**) je druhá najväčšia slovenská banka, poskytujúca komplexný rozsah bankových služieb pre fyzické aj právnické osoby s ústredím na Mlynských nivách 1 v Bratislave a so 128 pobočkami a 548 bankomatmi na území Slovenska. Predsedom predstavenstva a generálnym riaditeľom je od 1. marca 2023 Jozef Kausich. Banka je členom talianskej bankovej skupiny Intesa Sanpaolo, ktorá vlastní 96,97 % jej akcií.

História firmy
--------------

Centrála banky v Bratislave
Vznikla 1. januára 1990 vyčlenením obchodných činností zo Štátnej banky československej ako štátny peňažný ústav. V roku 1992 sa pretransformovala na akciovú spoločnosť patriacu pod Fond národného majetku SR. V roku 2001 kúpila väčšinový podiel talianska finančná skupina Intesa Sanpaolo (vtedy IntesaBci).

Vlastnícka štruktúra
--------------------

Majoritným vlastníkom akcií banky je talianska banková skupina Intesa Sanpaolo Holding International S.A. (96,97 % k 30. júnu 2014).  
Vo vlastníctve ostatných právnických osôb je 1,14 % podiel akcií, fyzické osoby vlastnia 1,89 % akcií. Počet akcionárov k 30. júnu 2014 bol 32 783.
Základné imanie banky predstavuje 430 819 063,81 EUR.

Korporátna identita
-------------------

Korporátny dizajn celej skupiny Intesa Sanpaulo vrátane VÚB banky je jednotný. Po viacerých rebrandingoch aktuálne logo v oranžovom štvorci zobrazuje tri oblúky symbolizujúce rímsky akvadukt, ktoré predstavujú šírenie pokroku, prosperity. Zároveň je to symbol spájania ľudí a kultúr ako aj príslušnosť ku skupine Intesa Sanpaolo a pripojenie sa k jej záväzku prispievať k rozvoju spoločnosti, v ktorej banka pôsobí. Nadpis je napísaný vo fonte Trajan. Tmavozelená farba podčiarkuje dôveru a bezpečnosť - atribúty, ktoré sú VÚB banke často pripisované.

VÚB Factoring, a.s.
-------------------

VÚB Factoring, a.s. bola najväčšou faktoringovou spoločnosťou a zároveň jediným členom Factors Chain International na Slovensku v plnom rozsahu. Po jej zániku (1.1.2018) poskytuje faktoringové služby VÚB, a.s. (ako právny nástupca VÚB Factoring, a.s.)

VÚB Generali, d.s.s, a.s.
-------------------------

VÚB Generali d.s.s. a.s. je tretia najväčšia dôchodková správcovská spoločnosť na Slovensku. V roku 2005 ju založili VÚB banka a Generali Poisťovňa ako spoločný podnik s poslaním ponúkať klientom služby súvisiace s vytváraním a spravovaním dôchodkových fondov na vykonávanie starobného dôchodkového sporenia (tzv. 2. pilier dôchodkového zabezpečenia).

Consumer Finance Holding, a. s.
-------------------------------

Consumer Finance Holding, a.s. (skrátene CFH, a.s.) bol najväčším poskytovateľom mimobankového spotrebného financovania na Slovensku. Zastrešoval financovanie nákupu na splátky a poskytovanie finančných produktov prostredníctvom značiek:

* *Quatro* – nákup na splátky v predajniach a formou priameho predaja,
* *Triangel* – nákup na splátky cez internet a prostredníctvom letákov,
* *Slovenska požičovňa* – pôžičky a financovanie kúpy nehnuteľností,
* *QuatroCar* – financovanie kúpy jazdených aj nových motorových vozidiel,
* *Slovenské kreditné karty* – financovanie prostredníctvom kreditných kariet.

Po zániku CFH, a.s. (1.1.2018) poskytuje všetky jej doterajšie služby VÚB, a.s. ako jeden z právnych nástupcov CFH, a.s.

VÚB Produkty
------------

### Starostlivosť o klienta

V oblasti starostlivosti o klienta banka poskytuje správu účtov, správu cenných papierov, eurových a devízových prostriedkov ako aj ďalšie finančné služby medzi ktoré patria pôžičky a úvery, životné aj neživotné poistenie a mnoho ďalších služieb.

### Správa finančného majetku

Banka poskytuje vypracovanie osobného investičného portfólia. Portfólio môže byť zložené z podielových listov a z iných druhov cenných papierov.

### Investičné zlato

Banka pre klientov ponúka možnosť dlhodobého zhodnocovania investícií kúpou zlata v podobe zlatých mincí alebo zlatých tehličiek.

~~VÚB Leasing, a.s.~~
---------------------

VÚB Leasing, a.s. patrilo do skupiny VÚB od roku 2007 (pôvodne pod značkou B.O.F. leasing, čo bola od roku 1991 vôbec prvá spoločnosť poskytujúca lízingové služby na slovenskom trhu). Poskytuje komplexné služby finančného a operatívneho prenájmu s univerzálnym zameraním – lízing osobných a nákladných automobilov, výrobných a technologických zariadení, výpočtovej techniky a nehnuteľností. V škále jej služieb nechýba ani sprostredkovanie poistných produktov. Od 1.1.2022 je spoločnosť VÚB Leasing, a. s. (IČO: 31318045) integrovaná do materskej spoločnosti VÚB, a. s.

VÚB Asset Management, správ. spol. a.s.
----------------------------------------

VÚB Asset Management, správ. spol. je druhá najväčšia správcovská spoločnosť na Slovensku. Vznikla v roku 2000 a predmetom jej činnosti je zhromažďovať peňažné prostriedky od verejnosti na základe verejnej ponuky za účelom ich investovania do majetku vymedzeného zákonom a z takto zhromaždeného majetku vytvárať a spravovať podielové fondy. Spoločnosť v súčasnosti spravuje jedenásť otvorených podielových fondov. V roku 2013 sa VÚB Asset Management stal centrom skupiny Intesa Sanpaolo pre správu aktív vo východnej Európe. Jeho hlavným akcionárom s podielom 50,1% je spoločnosť Eurizon Capital SGR, ktorá je 100%-nou dcérskou spoločnosťou Intesa Sanpaolo. VÚB banka vlastní 40,6%-ný podiel a chorvátska Privredna Banka Zagreb má majetkovú účasť 9,3%.

Pozri aj
--------

* VÚB centrála

Referencie
----------

1. ↑  *Pobočky a bankomaty*, Bratislava: Všeobecná úverová banka, 2023, dost. 2023-01-31
2. ↑  *Profil banky*, Bratislava: Všeobecná úverová banka, 2023, dost. 2023-01-31
3. 1 2   *Informácie pre akcionárov VÚB* [online]. Bratislava: Všeobecná úverová banka, [cit. 2014-03-16]. Dostupné online. Archivované 2014-03-16 z originálu.
4. ↑   *Výpis z Obchodného registra Okresného súdu Bratislava I* [online]. Bratislava: Ministerstvo spravodlivosti SR, 1992-04-01, rev. 2013-03-13, [cit. 2014-03-16]. Dostupné online.
5. ↑   *Logo* [online]. Bratislava: Všeobecná úverová banka, [cit. 2014-03-16]. Dostupné online. Archivované 2014-03-17 z originálu.
6. 1 2 3   *Dcérske spoločnosti* [online]. Bratislava: [cit. 2014-09-24]. Dostupné online. Archivované 2014-09-13 z originálu.
7. ↑   *Produkty a služby - VÚB banka* [online]. www.vub.sk, [cit. 2017-11-20]. Dostupné online.
8. ↑   *Desať úspešných rokov B.O.F. a.s.* [online]. www.sme.sk, [cit. 2022-10-16]. Dostupné online.
9. ↑   *Zlúčenie VUB Leasing s materskou VUB bankou* [online]. VÚB leasing, [cit. 2022-10-16]. Dostupné online.
10. ↑   *O nás* [online]. Bratislava: [cit. 2014-09-24]. Dostupné online.

Externé odkazy
--------------

* Oficiálna stránka
* Úplný výpis z Obchodného registra SR 13. marec 2014

| * z
* d
* u
Firmy v indexe SAX Slovensko |
| --- |
| 
* Biotika
* OTP Banka Slovensko
* Slovenské energetické strojárne
* Slovnaft
* Všeobecná úverová banka
* Tatry mountain resorts

 |